Răzvan Tătaru
Apple ar putea adopta standardul RCS de mesagerie, implementat deja pe mai multe telefoane Android, începând cu toamna anului 2024, printr-un banner care acum a dispărut de pe pagina oficială a Google Messages.
Într-un anunț acum dispărut de pe pagina Google a aplicației de mesagerie, compania a sugerat că iPhone-urile vor oferi acces, în cele din urmă, la standardul RCS ("Rich Communication Services"), în toamnă, potrivit TechCrunch.
Astfel, compania ar permite utilizatorilor de iPhone să schimbe mesaje prin internet, într-un mod similar cu funcționalitatea oferită de iMessage între dispozitivele Apple, cu utilizatorii de Android. De cealaltă parte, cei cu Android ar putea trimite fișiere foto și video la o calitate înaltă către iPhone-uri, direct prin mesaje.
"Apple a anunțat că va adopta RCS în toamna anului 2024. Odată ce se va întâmpla acest lucru, va însemna o experiență de mesagerie mai bună pentru toată lumea."
Google a cerut celuilalt gigant tech american încă din anul 2022 să rezolve problema "bulelor verzi versus cele albastre", referindu-se la utilizarea SMS cu telefoane fără iOS vs. iMessage, printr-o întreagă campanie de promovare a noului standard de mesagerie.
Între timp, Samsung s-a alăturat aceluiași demers printr-un video, anul trecut, potrivit The Verge.
Chiar dacă bulele de text vor fi în continuare verzi, cum a confirmat compania pentru 9to5Mac, adoptarea RCS în defavoarea SMS/MMS va aduce beneficii pentru comunicarea între dispozitivele Android și iOS.
Rămâne de văzut când va face Apple anunțul în legătură cu noul standard de mesaje, având în vedere că urmează conferința pentru dezvoltatori, care se va desfășura în iunie 2024.